Oiva Purho

**Oiva Edward Purho** (13. marraskuuta 1912 Viipuri – 12. marraskuuta 1967 Helsinki) oli suomalainen nyrkkeilijä, joka nyrkkeili vuodesta 1942 vuoden 1950 alkuun ammattilaisena raskaassa keski- ja raskaassa sarjassa.

## Ura amatöörinä

Oiva Purho aloitti nyrkkeilyn 1920-luvun lopulla Viipurissa TUL:n seurassa Talikkalan Toverit ja saavutti vuonna 1932 TUL:n mestaruuskisoissa hopeaa keskisarjassa (alle 72,5 kg). Purho vaihtoi 1930-luvulla Nyrkkeilyliiton alaiseen Viipurin Nyrkkeilijöihin ja siirtyi 1930-luvun lopulla Tammisaareen edustaen paikallista Ekenäs IF-seuraa. Ensimmäisen  kerran maaotteluedustajana Purho oli tammikuussa 1938 Helsngissä käydyssä Saksa-maaottelussa, jossa hänen raskaan keskisarjan vastustajansa oli Berliinin olympiahopeamitalisti Riedel Vogt, jota Purho piti amatööriuransa kovimpana vastustajana. Purho koki ottelussa selvän pistetappion.

Purhon parhaat amatöörivuodet olivat 1939-1942. Kevään 1939 SM-kisoissa hän sijoittui SM-hopealle raskaassa sarjassa (yli 80kg) koettuaan pistetappion Viipurin Keijo Karppiselle. Talvisodan jälkeen hän ryhtyi harjoittelemaan omien sanojensa mukaan tosissaan. Heinäkuun 1940 Kaatuneiden muistokisoissa hän otti raskaan sarjan mestaruuden voitettuaan loppuottelussa Keravan Paavo Mattssonin. Välirauhan ajan SM-kisat käytiin marraskuussa 1940, joissa hän voitti raskaan keskisarjan loppuottelussa seuratoverinsa Åke Lindströmin. Vuoden 1941 Purho edusti Helsingin Nyrkkeilyseuraa ja voitti seuran nimissä Nyrkkeilyliiton raskaan keskisarjan mestaruuden maaliskuussa 1941. Vuosien 1940-1941 aikana hän edusti Suomea kolmessa maaottelussa voittaen Ruotsin Nils Friskin, mutta hävisi tanskalaiselle ja saksalaiselle maaottelussa.
Keväällä 1941 Purho oli yksi valituista toukokuisiin Budapestin EM-nyrkkeilyihin, mutta Euroopan sotatilanteen johdosta kisat peruttiin.

## Ura ammattilaisena

Oiva Purho siirtyi tammikuussa 1943 ammattilaiseksi nyrkkeillen aluksi raskaassa keskisarjassa ja myöhemmin raskaassa sarjassa. Avausottelussa Kööpenhaminassa hän voitti pistein kokeneen taskalaisen Hans Drescherin. Toisessa ottelussa hän kohtasi myös ammattilaisuraansa aloittelevan Anton Raadikin, jolle hän koki pistetappion. Vuoden 1944 aikana hän kohtasi aiemmin amatöörikehässä kohtaamansa Hannes Koivusen, josta hän saavutti pistevoiton. Joulukuussa 1944 hän kohtasi virolaisen Raadikin uudelleen saavuttaen nyt pistevoiton. Huhtikuussa 1946 hän saavutti pistevoiton vuoden 1942 epäviralliseksi luokiteltujen amatöörien EM-kisojen raskaan keskisarjan mestarista Svend Aage Christensenistä. Joulukuussa 1946 Malmössä Purhon vastustajana tyrmäystappion kokenut Ranskaa edustanut pohjoisafrikkalainen Jacques Beneto menehtyi ottelua seuraavana päivänä saamiinsa vammoihin. 

Vuoden 1948 aikana Oiva Purho siirtyi raskaaseen sarjaan ja saavutti useita voittoja. Kauden 1948 lopulla Purho oli *[[The Ring]]*-lehden Euroopan raskaansarjan listalla sijalle 8. Suomalaiskeskusteluissa nousi vuoden 1948 lopulla esille Purhon noustua raskaaseen sarjaan Olle Tandbergin ja hänen mahdollinen ottelu, joka jäi kuitenkin toteutumatta. Ensimmäisen oman tappionsa Purho koki helmikuussa 1949 tultuaan ranskalaisen Émile Bentzin tyrmäämäksi. Tammikuussa 1950 hän otteli viimeisen ammattilaisottelunsa kokonaissaldon ollessa 18 ottelua ja niissä 14 voittoa, 2 tappiota ja 2 ratkaisematonta.

## Lähteet